ধর্মান্ধতার জিগিরে এ দেশে বেশ কয়েকবার দাঙ্গা সংঘটিত হয়েছে। ১৯৪৬ সালে দাঙ্গা হয়েছিল কলকাতায়, একই বছর ভয়াবহ দাঙ্গা হয়েছিল নোয়াখালীতে। মহাত্মা গান্ধী শান্তির বাণী নিয়ে নোয়াখালীতে এসেছিলেন। ১৯৫০ সালে দাঙ্গা হয়েছিল ঢাকায়। ১৯৬৪ সালে দাঙ্গা বাঁধলে রুখে দাঁড়িয়েছিলেন বঙ্গবন্ধু শেখ মুজিবুর রহমান। 'পূর্ব পাকিস্তান রুখিয়া দাঁড়াও' বলে তিনি প্রচারপত্র ছেড়েছিলেন। নিজের জীবন বিপন্ন করে দাঙ্গাকারীদের মাঝে গিয়ে দাঁড়িয়েছিলেন নারায়ণগঞ্জে। ১৯৭১ সালে পাকিস্তান সেনাবাহিনী অমুসলিমদের ওপর নির্যাতন করেছিল বেশি, সেটাও ছিল ধর্মকে কেন্দ্র করে উদ্বুদ্ধ হওয়া। ১৯৯০ ও ১৯৯২ সালে আবার দাঙ্গা বেধেছিল। কিন্তু সে সময়ের ঘটনাগুলো গণমানুষের প্রতিরোধের মুখে দীর্ঘস্থায়ী হতে পারেনি। কিন্তু ২০০১ সালের ১ অক্টোবরের নির্বাচন-পরবর্তী অমুসলিমদের ওপর যে নির্যাতন ঘটেছে, তা সময়ের দিক থেকে দীর্ঘমেয়াদি এবং নির্যাতনের দিক থেকে ব্যাপক। নির্বাচনের আগেও দেশের বিভিন্ন ধর্মাবলম্বীর উপাসনালয়ে আক্রমণ হয়েছে। নিহত হয়েছে মানুষ। চার্চ, মন্দির, মসজিদেও মানুষ হত্যার ঘটনা ঘটেছে। যেন কোনো এক লক্ষ্যে ধর্মান্ধরা এই মরণযজ্ঞ খেলায় মেতেছে। আমরা যারা নিরীহ সাধারণ মানুষ তারা আত্মগ্গ্নানিতে ভুগি আর মানবতার কাছে নিজেদের অপরাধের জন্য অনুতাপ করতে থাকি। আমরা বুঝতে চাই না সাম্প্রদায়িক সম্প্রীতি কী। আমরা বুঝি মানুষ, মানুষের মৌল অস্তিত্ব। ইচ্ছে হয় ফিওদর দস্তয়ভস্কির, আমার প্রিয় রুশ ঔপন্যাসিক, নায়ক রাসকলনিকভের মতো প্রেমিকা সোনিয়ার সামনে নতজানু হয়ে বলা সেই অমর উক্তি শহরের রাজপথে গেয়ে বেড়াই : 'ব্যক্তিগতভাবে তোমার সামনে নয়, সোনিয়া, তোমার আদলে উৎপীড়িত মানবতার কাছে আমি নতজানু হচ্ছি।' গত কয়েক বছর ধরে রাজনৈতিক সহিংসতার শিকার অমুসলিম মানুষ। বেশি নির্যাতিত হয়েছে হিন্দু সম্প্রদায়।